Az Európai Parlament állásfoglalása

( 2010. május 5.)

az Európai Unió 2008-as pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, VII. szakasz – Régiók Bizottsága

AZ EURÓPAI PARLAMENT,

tekintettel az Európai Unió 2008-as pénzügyi évre vonatkozó általános költségvetésére [1],

tekintettel az Európai Közösségek 2008-as pénzügyi évre vonatkozó végleges éves beszámolójára, 2008 – I. kötet (C7-0178/2009) [2],

tekintettel a Régiók Bizottságának a 2008-as elvégzett belső ellenőrzésekről a mentesítésért felelős hatóság számára készített éves jelentésére,

tekintettel a Számvevőszéknek a 2008-as pénzügyi évre vonatkozó költségvetés végrehajtásáról szóló éves jelentésére az ellenőrzés alá vont intézmények válaszaival együtt [3],

tekintettel a Számvevőszéknek az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az EK-Szerződés 248. cikke szerinti nyilatkozatára [4],

tekintettel az EK-Szerződés 272. cikkének (10) bekezdésére, 274., 275. és 276. cikkére, és az Európai Unió működéséről szóló szerződés 314. cikkének (10) bekezdésére, valamint 317., 318. és 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [5] és különösen annak 50., 86., 145., 146. és 147. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére (A7-0082/2010),

A. mivel "a polgároknak jogukban áll tudni, hogy mire költik az általuk befizetett adókat, és hogyan élnek a politikai szervek a rájuk ruházott hatalommal" [6],

1. megállapítja, hogy 2008-ban a Régiók Bizottsága összesen 93 millió EUR (2007-ben 68,6 millió EUR, 2006-ban 74,4 millió EUR) kötelezettségvállalási előirányzattal rendelkezett, amelynek felhasználási aránya 86,87 %-os volt [7];

2. rámutat, hogy a Számvevőszék az éves jelentésében jelzi, hogy a Régiók Bizottsága tekintetében az ellenőrzés nem vezetett jelentős észrevételek megfogalmazásához;

3. üdvözli a Régiók Bizottsága és az Európai Gazdasági és Szociális Bizottság (EGSZB) közötti, a 2008–2014-es időszakra vonatkozó adminisztratív együttműködési megállapodás végrehajtását, és kéri a Régiók Bizottságát és az EGSZB-t, hogy tájékoztassák a belső ellenőrzési előírásaik, valamint a közös szolgálatokhoz kapcsolódó lényeges pénzügyi eljárások összehangolása terén elért előrehaladásról; tudomásul veszi a kölcsönösen kielégítő megoldást, miszerint a közös szolgálatokon az ellenőrzéseket az egyik bizottság által kinevezett engedélyezésre jogosult tisztviselő "származási helye" szerint osztják el;

4. emlékeztet arra, hogy az adminisztratív együttműködési megállapodásból eredő szétválasztásnak nem szabad hatással lennie a költségvetésre, és várja a megállapodás 2011-ben esedékes félidős felülvizsgálatát, valamint annak részeként a Régiók Bizottsága és az EGSZB által elkészített közös elemzést;

5. üdvözli a szétválasztás által érintett területeken létrejött mini-együttműködési megállapodások Régiók Bizottsága és EGSZB által végrehajtott közös értékelésének eredményeit, különös tekintettel azon következtetésekre, miszerint az új irányítási struktúra következtében javult a bizottságok közötti adminisztratív együttműködés, a szétválasztott szolgálatok munkájának minősége nem változott, hatékonyságuk nőtt, és nem volt szükség további költségvetési eszközökre; tudomásul veszi továbbá azon következtetést, mely szerint az együttműködés egyes gyakorlati aspektusain a jövőben javítani kell;

6. üdvözli a Régiók Bizottsága informatikai rendszerek tekintetében történő intézményközi együttműködés terén kifejtett erőfeszítéseit és különösen azt, hogy a Régiók Bizottsága és az EGSZB tárgyalásokat folytat a Bizottsággal a Sysper2 személyzeti irányítási rendszer alkalmazásáról;

7. üdvözli a Régiók Bizottsága belső ellenőrzési környezetének folyamatos javítását, különösen a Régiók Bizottsága fő igazgatási, működési és pénzügyi folyamatainak leltárba vételét, a szakmai etikáról és feddhetetlenségről szóló személyzeti iránymutatás kidolgozását, amelynek része egy önértékelést lehetővé tévő ellenőrző lista az összeférhetetlenségekről, a Régiók Bizottsága személyzetének feladatairól és felelősségi köreiről szóló útmutató javítását, valamint egy utólagos ellenőrzés elvégzését 2008-ra vonatkozóan a Régiók Bizottsága valamennyi szolgálatánál;

8. tudomásul veszi, hogy a 2008-ban elvégzett kockázatelemzés két problémás területet tárt fel: ezek egyrészt a szervezeti felépítés változásából fakadó kérdések és a Régiók Bizottsága és az EGSZB közötti új együttműködési megállapodás következményei, amelyek esetében az alkalmazkodási időszak még tartott, másrészt a túlzott mértékű fluktuáció, a nehéz és hosszadalmas felvételi eljárások és az elégtelen képzés miatt felmerülő, személyzettel kapcsolatos kérdések; elvárja, hogy ezeket a kérdéseket a Régiók Bizottsága következő éves tevékenységi jelentésében kövessék nyomon;

9. megállapítja, hogy a belső ellenőrzési szolgálat ellenőrzéseket végzett a kiküldetési költségekkel és a külső tanulmányok teljesítésével kapcsolatban, lehetővé téve ezáltal a belső ellenőrzési környezet tényleges vizsgálatát, valamint nyomonkövetési ellenőrzéseket végzett a fizetési átutalások (második nyomonkövetési ellenőrzés), a belső ellenőrzési szabványok (első nyomonkövetési ellenőrzés) és a pénzügyi ügymenet megfelelősége tekintetében;

10. üdvözli a Parlament korábbi mentesítési határozatainak nyomán hozott intézkedéseket, különös tekintettel a Parlament OLAF-jelentéshez fűzött megjegyzéseire és a súlyozott fizetési átutalások igazgatási vizsgálatára, melynek során a jogtalanul kifizetett összegeket az érintett tisztviselők visszafizették, fegyelmi eljárások indultak, és a belső ellenőr ajánlásait végrehajtották vagy végrehajtásukat megkezdték;

11. üdvözli továbbá a saját szolgálatokon belüli igazgatási és ellenőrzési rendszerekkel kapcsolatos nyomon követést, amely megerősíti, hogy több éven át, beleértve 2008-at is, évente szúrópróbaszerű utólagos ellenőrzésekre került sor, valamint üdvözli az EGSZB és a Régiók Bizottsága közös szolgálatain belüli igazgatási és ellenőrzési rendszerekkel kapcsolatos nyomon követést, amely rámutatott, hogy a két bizottság igazgatási és ellenőrzési rendszerei bizonyos szolgálatok szétválasztása révén javultak, és ezáltal biztosított, hogy mindig egy bizottság legyen teljes mértékben felelős az egyes kiadásokért, teljes körű pénzügyi és operatív felelősséget viselve;

12. kéri, hogy a Régiók Bizottságának tagjai tegyenek nyilatkozatot pénzügyi érdekeltségeikről, és adjanak tájékoztatást adóköteles szakmai tevékenységeikről, illetve fizetéssel járó állásaikról vagy tevékenységeikről, különös tekintettel arra, hogy a Régiók Bizottságának tagjai választással nyert képviselői megbízatással rendelkeznek, vagy politikailag felelősséggel tartoznak valamely választott testületnek;

13. gratulál a Régiók Bizottságának az éves tevékenységi jelentése minőségéhez, és üdvözli, hogy a jelentés magában foglalja a Parlament korábbi mentesítési határozatainak világos nyomon követését.

[1] HL L 71., 2008.3.14.

[2] HL C 273., 2009.11.13., 1. o.

[3] HL C 269., 2009.11.10., 1. o.

[4] HL C 273., 2009.11.13., 122. o.

[5] HL L 248., 2002.9.16., 1. o.

[6] Az európai átláthatósági kezdeményezés.

[7] kiigazítva – 98,1 %: A Régiók Bizottsága 93 millió EUR összegű előirányzatainak 2008-ban részét képezte 10,7 millió EUR címzett bevétel az EGSZB-től kapott kifizetés formájában, aminek az volt a célja, hogy a Régiók Bizottsága egy összegben ki tudja fizetni az ingatlan haszonbérleti díjak Régiók Bizottságára és EGSZB-re eső részét A haszonbérleti díjakat 2009-ben kifizették. A Régiók Bizottsága 2008-as előirányzatainak összege a 10,7 millió EUR-s intézményközi tranzakcióval kiigazítva 82,4 millió EUR, a kiigazított 2008-as felhasználásai arány 98,1 %.

--------------------------------------------------